Compania aeriană Ryanair îşi schimbă, din nou, politica de bagaje. Începând din luna noiembrie, pasagerii vor putea lua gratuit la bord doar un bagaj de mici dimensiuni, care încape sub scaunul din faţă.

Foto: Shutterstock

Pentru bagajele de mână de maximum 10 kilograme şi care erau permise gratuit pentru cei care au plătit îmbarcare prioritară, pasagerii vor plăti o taxă de 6 lire. Iar pentru bagajele de cală, preţul va fi, ca şi până acum, de 25 de lire.

Compania transmite că decizia are drept scop îmbunătăţirea punctualităţii şi reducerea întârzierilor. Pasagerii vor fi motivaţi să călătorească doar cu un bagaj mic, ceea ce va reduce semnificativ timpul de îmbarcare. Ryanair operează curse aeriene pe cinci aeroporturi din România.